CELEX: 32018R1587
Language: ro
Date: 2018-10-22 00:00:00
Title: Regulamentul de punere în aplicare (UE) 2018/1587 al Comisiei din 22 octombrie 2018 de revocare a desemnării Istituto Superiore di Sanità din Roma, Italia, ca laborator de referință al UE pentru reziduurile enumerate în grupa B punctul 3 litera (c) din anexa I la Directiva 96/23/CE a Consiliului (Text cu relevanță pentru SEE.)

23.10.2018   
               
               
                  RO
               
               
                  Jurnalul Oficial al Uniunii Europene
               
               
                  L 264/20
               
            
         REGULAMENTUL DE PUNERE ÎN APLICARE (UE) 2018/1587 AL COMISIEI
         din 22 octombrie 2018
         de revocare a desemnării Istituto Superiore di Sanità din Roma, Italia, ca laborator de referință al UE pentru reziduurile enumerate în grupa B punctul 3 litera (c) din anexa I la Directiva 96/23/CE a Consiliului
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale) (1), în special articolul 93 alineatul (1).
         întrucât:
         
                     (1)
                  
                  
                     Istituto Superiore di Sanità din Roma este menționat în partea I punctul 12 litera (d) din anexa VII la Regulamentul (CE) nr. 882/2004 al Parlamentului European și al Consiliului (2) ca laboratorul de referință al Uniunii Europene (denumit în continuare „laborator de referință al UE”) pentru reziduurile enumerate în grupa B punctul 3 litera (c) din anexa I la Directiva 96/23/CE a Consiliului (3).
                  
               
                     (2)
                  
                  
                     Regulamentul (UE) 2017/625 abrogă Regulamentul (CE) nr. 882/2004 și stabilește noi norme privind controalele oficiale, inclusiv privind decizia de înființare și desemnare a laboratoarelor de referință ale UE. În conformitate cu articolul 92 alineatul (3) din Regulamentul (UE) 2017/625, Comisia revizuiește cu regularitate mandatul și funcționarea laboratoarelor de referință ale UE.
                  
               
                     (3)
                  
                  
                     Deoarece s-a considerat necesar să se unifice activitățile laboratoarelor de referință ale UE pentru elementele chimice și compușii azotați din alimentele de origine vegetală și animală în cadrul unui singur laborator de referință al UE prin Regulamentul (UE) 2018/192 al Comisiei (4), National Food Institute, Technical University of Denmark (Institutul național pentru alimentație, Universitatea Tehnică din Danemarca) din Copenhaga, Danemarca a fost desemnat ca laborator de referință al UE pentru metalele și compușii azotați din hrana pentru animale și produsele alimentare. Deoarece activitățile respectivului laborator de referință al UE se suprapun cu activitățile laboratorului de referință al UE pentru reziduurile enumerate în grupa B punctul 3 litera (c) din anexa I la Directiva 96/23/CE, în prezent două laboratoare de referință ale UE sunt responsabile de analiza elementelor chimice din produsele alimentare de origine animală. Prin urmare, este adecvat să se revoce desemnarea Istituto Superiore di Sanità din Roma ca laborator de referință al UE pentru reziduurile enumerate în grupa B punctul 3 litera (c) din anexa I la Directiva 96/23/CE. Partea I din anexa VII la Regulamentul (CE) nr. 882/2004 ar trebui modificată în consecință.
                  
               
                     (4)
                  
                  
                     Deoarece programul de lucru de la 1 ianuarie 2018 până la 31 decembrie 2018 al Istituto Superiore di Sanità din Roma a fost aprobat de Comisie și s-a acordat un grant pentru aceste activități, prezentul regulament trebuie să devină aplicabil după încheierea acestei perioade de activitate.
                  
               
                     (5)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Se revocă desemnarea Istituto Superiore di Sanità din Roma ca laborator de referință al UE pentru reziduurile enumerate în grupa B punctul 3 litera (c) din anexa I la Directiva 96/23/CE.
            Punctul 12 litera (d) din partea I a anexei VII la Regulamentul (CE) nr. 882/2004 se elimină.
         
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 1 ianuarie 2019.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 22 octombrie 2018.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 95, 7.4.2017, p. 1.
         
            (2)  Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (JO L 165, 30.4.2004, p. 1).
         
            (3)  Directiva 96/23/CE a Consiliului din 29 aprilie 1996 privind măsurile de control care se aplică anumitor substanțe și reziduurilor acestora existente în animalele vii și în produsele obținute de la acestea și de abrogare a Directivelor 85/358/CEE și 86/469/CEE și a Deciziilor 89/187/CEE și 91/664/CEE (JO L 125, 23.5.1996, p. 10).
         
            (4)  Regulamentul (UE) 2018/192 al Comisiei din 8 februarie 2018 de modificare a anexei VII la Regulamentul (CE) nr. 882/2004 al Parlamentului European și al Consiliului în ceea ce privește laboratoarele de referință ale UE în domeniul contaminanților din hrana pentru animale și produsele alimentare (JO L 36, 9.2.2018, p. 15).